# Carles Tamayo Rico

Carles Tamayo Rico (el Masnou, 17 de gener de 1995) és un periodista d'investigació català especialitzat en sectes i estafes.

## Biografia

Es graduà en Direcció Cinematogràfica a l'Escola Superior de Cinema i Audiovisuals de Catalunya el 2018. Després de treballar a Catalunya Ràdio, al Teatre Lliure, al Gran Teatre del Liceu, a la BBC World News i a altres mitjans del sector audiovisual, el 2019 va decidir centrar-se en el seu propi projecte fent reportatges d'investigació híbrids entre el documental i el videoblog.
El 2019, Tamayo aconseguí infiltrar-se a l'Església Catòlica Palmariana que es troba a El Palmar de Troya, una secta que nasqué els anys 1970 liderada pel ja difunt Clemente Domínguez, que s'autoproclamà Papa generant una escissió de l'Església Catòlica Romana. A la seva investigació es desplaçà a la localitat andalusa i passà diversos dies immers en un procés d'iniciació a l'Església Cristiana Palmariana de los Carmelitas de la Santa Faz. Fou supervisat per un veterà acòlit, anomenat Joaquín, que l'acompanyà en tot moment i amb el qual arribà a crear «una relació d'estranya empatia». Durant el procés, pogué observar la manipulació i el rentat de cervell que s'emprava al Palmar, trets habituals en les sectes. Un colp finalitzada la immersió, explicà l'experiència als més de 325.000 seguidors del seu canal de YouTube que tenia llavors. La repercussió dels seus reportatges feu que fos injuriat i assetjat a les xarxes socials per part dels seguidors de la secta.
El 2021, dugué a terme una recerca per a destapar una estafa piramidal relacionada amb l'acadèmia IM Mastery Academy. Mitjançant els seus reportatges, Tamayo va mostrar que es tractava d'una estafa que, a més, tenia matisos sectaris. Un colp publicat el seu treball, els afectats, més de 450, pogueren presentar una demanda col·lectiva. El setembre de 2021 va impartir ponències sobre desinformació i manipulació pública i va participar en taules rodones en institucions com la Universitat de Vic - Universitat Central de Catalunya, la Universitat d'Estiu de Terol o el congrés CometCon celebrat a Gijón.
El 2024 va presentar Com caçar un monstre, una minisèrie documental en què al llarg de tres capítols s'explica el dia a dia de Lluís Gros, un condemnat a més de 20 anys de presó per abusos sexuals a menors en diverses ocasions.

## Referències

* 1 2 3 Echarri, Miquel «El ‘youtuber' que se infiltró en la secta de El Palmar de Troya: “Comprobé el alto grado de manipulación y de lavado de cerebro”» (en castellà). , 02-06-2021 [Consulta: 26 agost 2021].
* ↑ «Carles Tamayo». , 17-07-2021 [Consulta: 13 setembre 2021].
* ↑ «La experiencia de un youtuber infiltrado en la iglesia palmariana» (en castellà). Utrera Digital, 03-06-2021. [Consulta: 26 agost 2021].
* ↑ Ràdio, Catalunya. «Estat de Gràcia - Carles Tamayo, infiltrat a l'Església palmariana: "És una secta. Només arribar em volien fer bisbe"». CCMA. [Consulta: 26 agost 2021].
* ↑ «El Palmar de Troya: «Ha llegado el Apocalipsis»» (en castellà). ABC, 21-01-2021. [Consulta: 26 agost 2021].
* ↑ «Un ‘youtuber' denuncia la supuesta estafa piramidal de IM Mastery Academy» (en castellà). Crónica Global. [Consulta: 26 agost 2021].
* ↑ TEIXIDÓ, J. «Demanda col·lectiva de 450 famílies contra IM Academy per suposada estafa piramidal». Segre.com, 15-03-2021. [Consulta: 26 agost 2021].
* ↑ «Hasta 450 familias presentan una demanda colectiva por una estafa piramidal en cursos de formación a jóvenes» (en castellà). LaSexta, 13-03-2021. [Consulta: 26 agost 2021].
* ↑ «La CometCon asalta la feria» (en castellà). El Comercio, 01-09-2021. [Consulta: 16 setembre 2021].
* ↑ de Dios, Marisa. «El youtuber que va caçar un monstre», 09-09-2024. [Consulta: 24 setembre 2024].
* ↑ «Entrevista completa d'Enric Borràs a Carles Tamayo». Ara, 23-09-2024. [Consulta: 24 setembre 2024].

## Enllaços externs

* Carles Tamayo Rico - Lloc web oficial
* Entrevista a No es un día cualquiera de RNE (17 de juliol de 2021).